शिशुपाल जोश में आकर श्रीकृष्ण की ओर रूख करके बोला, ‘कृष्ण! मैं तुम्हें ललकारता हूँ। आओ, मुझसे भिड़ जाओ। मैं पाण्डवों के साथ तुम्हें यमपुरी भेज दूँगा। पाण्डवों ने मूर्खतावश तुम्हारे जैसे ग्वाले, मूर्ख और अयोग्य की पूजा की है। अब तुम लोगों का वध ही उचित है। ये बातें सुनकर श्रीकृष्ण भरी सभा में खड़े हुए और चक्र का स्मरण किया। स्मरण करते ही चक्र उनके हाथ में चमकने लगा। श्रीकृष्ण ने उच्च स्वर से कहा- ‘नरपतियों! मैंने इसे अब तक जो क्षमा किया था, इसका कारण यह था कि मैंने इसकी माता की प्रार्थना से इसके सौ अपराध क्षमा करने की बात स्वीकार की थी। अब मेरे दिये गये वचन के अनुसार वह संख्या पूरी हो गई है। इसलिए आप लोगों के सामने ही इसका सिर धड़ से अलग किये देता हूँ।